**„Kollégium PLUSZ” modellprogram**

**PÁLYÁZATI KIÍRÁS**

A pályázati kategória kódja:

KOL-PLUSZ-2017

A meghirdetés dátuma: 2017. augusztus 10.

Az **Emberi Erőforrások Minisztériuma** (a továbbiakban: Támogató) megbízásából az **Emberi Erőforrás Támogatáskezelő** (a továbbiakban: Támogatáskezelő) **meghívásos** pályázatot hirdet „Kollégium **Plusz” modellprogram** címmelhátrányos és halmozottan hátrányos helyzetű gyermekek részére komplex hátránykompenzációs céllal, kollégiumi körülmények között megvalósuló gyermekjóléti prevenciós program támogatására

* az államháztartásról szóló 2011. évi CXCV. törvény (a továbbiakban: Áht.),
* az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.), valamint
* a fejezeti kezelésű előirányzatok kezeléséről és felhasználásáról szóló 58/2015. (XII.30.) EMMI rendelet (a továbbiakban: EMMI rendelet) vonatkozó rendelkezéseinek figyelembevételével.

**Általános bevezetés**

1. **A pályázat célja**

A pályázattal támogatott program célja egy olyan fenntartható, esélyteremtő, a társadalmi felzárkózást segítő plusz funkció modellezése működő kollégiumok bázisán, melynek révén áthidalható a gyermekjóléti rendszerben tapasztalható szolgáltatási hiány, elősegítve így a gyermek családban történő nevelkedését. A „Kollégium Plusz” modellprogramot olyan felső tagozatos gyermekek számára szükséges kialakítani, akik egyszerre igénylik a kollégiumi elhelyezést és a gyermekjóléti prevenciót.

**A „Kollégium Plusz” alapelvei**

**A „Kollégium Plusz” alapeszméje** abból a céltételezésből indul ki, hogy valamennyi gyermek magában hordozza azokat a belső adottságokat, amelyek fejlesztésével és megfelelő segítséggel képes jól teljesíteni az iskolában, nevelési hátrányait képes ledolgozni és megtalálni helyét előbb a szűkebb, majd a tágabb társadalomban, a munka világában.

Az intézményes oktató-nevelő munkának, a pedagógiai hatásfolyamatnak olyan környezetet és helyzeteket kell teremteni, olyan értékeket közvetíteni, amelyek eredményeképpen a gyermekek belső adottságai kiteljesednek, a társadalmi szerepek betöltéséhez szükséges kompetenciák fejlődnek.

Ezzel összefüggésben az alábbi módszertani alapelveknek szükséges érvényesülnie: a családi szocializáció értékeire épülő pedagógiai gyakorlat, alkotó osztályközösségben és kollégiumi közösségben történő együtt tanulás, szabadidő-eltöltés, folyamatos kapcsolattartás az iskola, a család és a kollégium között. A célcsoportnak tekinthető gyermekekben és családjukban fel kell ébreszteni a motivációt a tanulásra, és tudatosítani kell körükben az iskolázottság munkaerő-piaci hasznát.

**Célcsoport:** 10 – 16 éves, 5-8 osztályos általános iskolás – hátrányos és halmozottan hátrányos helyzetű – kollégiumi elhelyezésben részesülő, valamint a kollégiumban externátusi ellátást igénybe vevő gyerekek. Támogatandó tevékenység a testvérek bevonása, ebben az esetben – és a család- és gyermekjóléti szolgálat ajánlására – el lehet térni lefelé a célcsoportnál megszabott 10 éves életkortól. A részt vevő gyermekek családja is bevonandó célcsoportnak tekintendő, mivel az ő beleegyezésük, közreműködésük és folyamatos együttműködésük nélkül a Kollégium Plusz modellprogram nevelési céljai nem valósíthatóak meg.

Szerencsés, ha a program kollégiumi csoportra épül. Elvárás, hogy a kollégiumból legalább 15 gyermek vegyen részt a programba, függetlenül az esetleges externátusi programba bevont gyermekektől.

1. **A rendelkezésre álló keretösszeg**

A pályázatok támogatására felhasználható keretösszeg **110 000 000 Ft**, azaz száztízmillió forint, amely Magyarország 2017. évi központi költségvetéséről szóló 2016. évi XC. törvény 20. fejezeti kezelésű előirányzatok cím 59. Társadalmi felzárkózást segítő programok alcím, 5. számú előirányzatán rendelkezésre áll.

1. **A támogatás formája és mértéke**

A támogatás **vissza nem térítendő** támogatás, amelynek igénybevétele a szakmai program és költségterv **(a továbbiakban: pályázat) elfogadásáról szóló értesítést** követő 30 napon belül történhet meg. A Támogatáskezelő a támogatási előleget a támogatói okirat kibocsátását követő 15 napon belül utalja át a kedvezményezett számlájára. A Támogatáskezelő a támogatói okirat mellékletét képező költségterv összege szerint folyósítja a támogatás összegét.

* 1. A támogatás mértéke 110 000 000 Ft.
  2. Egységesen maximum 18 333 000 Ft támogatásra nyújtható be igény.
  3. Támogatható pályázatok száma: 6 db
  4. Maximális támogatási intenzitás mértéke: **100** %.
  5. Önrész nem szükséges.

1. **Pályázat benyújtására jogosultak**

A következő állami, egyházi fenntartású, OM azonosítóval rendelkező diákotthonok, kollégiumok nyújthatnak be pályázatot:

1. Dunavecsei Református Kollégium Gróf Teleki Sándor Református Iskola és Szakközépiskola, 6087 Dunavecse, Zrínyi u 12.
2. Hajdú-Bihar Megyei Általános Iskola és Kollégium debreceni telephelye, 4032 Debrecen, Lóverseny utca 4.
3. Kedvesház Kollégium, 4461 Nyírtelek, Szent István út 72.
4. Móricz Zsigmond Általános Iskolai és Gimnázium Kollégiuma, 6060 Tiszakécske, Rákóczi utca 56.
5. Nagybajomi Csokonai Vitéz Mihály Általános Iskola és Kollégium Kollégiumi Tagintézménye, 7525 Nagybajom, Kossuth Lajos utca 3.
6. Tapolcsányi Általános Iskolai Kollégium, Budapest, 1022 Tapolcsányi utca 4.
7. **Megvalósítandó tevékenységek:**

**5.1 Kötelezően megvalósítandó tevékenységek:**

* Szükségletfelmérés

A gyermek célcsoport kiválasztása tekintetében az iskolákkal és a család- és gyermekjóléti szolgálat munkatársaival együttműködve a lemorzsolódási tüneteket mutató 10-16 éves gyermekek teljesítményének, otthoni körülményeinek felmérése, szülőkkel, iskolával történő egyeztetés, a gyerekek szükségleteinek beazonosítása.

* Bentlakásos kollégiumi elhelyezés biztosítása, a körülmények szükség szerinti javítása.
* Egyéni fejlesztési tervek készítése.
* Az egyéni fejlesztési terv alapján az egyéni fejlesztés, a tehetséggondozás és korrepetálás, pszichológiai gondozás megszervezése.
* Sport és egyéb aktív szabadidős tevékenységek: pl. tánc, rajz, festés, zene stb.
* A súlyos szociális hátrányokkal küzdő gyerekek számára természetbeni támogatás biztosítása a továbbtanulás ösztönzése, illetve a lemorzsolódás elkerülése érdekében (pl. buszbérlet, szakkönyv, hangszer, színházjegy, múzeumi belépő, tanulmányi kirándulás, szükség esetén ruházat, sporteszköz biztosítása.)
* Együttműködés a gyermekek lakóhelye szerinti család- és gyermekjóléti szolgálatokkal.
* Együttműködés a 4. pont szerinti állami, egyházi fenntartású, OM azonosítóval rendelkező diákotthonok, kollégiumok telephelye szerint illetékes család- és gyermekjóléti szolgálatokkal.
* Együttműködési megállapodás megkötése a kollégiumban élő gyermekek iskolájával, amennyiben több iskola érintett, legalább egy iskolával. Az együttműködési megállapodásnak tartalmaznia kell, mi lesz a tartalma az együttműködésnek. (pl közös továbbképzések szervezése, esetmegbeszélések, közös rendezvények, stb…)
* Együttműködés a program monitoringját, értékelését biztosító szakértőkkel.
* Iskolai, kollégiumi szociális segítő tevékenység megszervezése, működtetése szociális munkás igénybevételével.
* Részvétel a Kollégium Plusz Modellprogramban részt vevő kollégiumok szakmai műhelymunkáiban, egymás erősítése céljából (legalább 2 havi rendszerességgel)
* A családok motiválása a gyerekek lemorzsolódásának megelőzésére, továbbtanulására.
* Családterápiás foglalkozások biztosítása a problémákkal, konfliktusokkal küzdő családoknak.
* Kisebb beruházások, eszközbeszerzések lebonyolítása a szakmai és költségtervben szereplő vállalások alapján.
* Részvétel a Kollégium Plusz Modellprogram filozófiájával megegyező továbbképzéseken.

**Kötelező képzések:**

* Partnerkapcsolatok kiépítése és megtartása
* Kiégés elleni tréning

**Választható képzések:**

* A bántalmazás felismerése és kezelése
* [Alkohol- és drogprevenció a köznevelési intézményekben](https://www.soterline.hu/?page_id=30794)
* [Személyközpontú pedagógiai módszerek az iskolai mentálhigiénében és egészséges életmódra nevelésben](https://www.soterline.hu/?page_id=18773)
* Kedvesház pedagógia
* [Drámapedagógiai eszközök alkalmazása az óvodás és kisiskolás korú tanulók művészeti nevelésében](https://www.soterline.hu/?page_id=14749)
* [Tanulási zavar. Prevenciós lehetőségek és a szakmai kooperáció útjai a tanulási és viselkedési nehézségekkel küzdő gyermekek oktatásában és nevelésében](https://www.soterline.hu/?page_id=20509)
* [Esélyegyenlőség (Hátrányos helyzet, Integráció, BTM)](https://www.soterline.hu/ped_kat.php?kategoria=Esélyegyenlőség%20(Hátrányos%20helyzet,%20Integráció,%20BTM))

További szabadon választható akkreditált pedagógus továbbképzések, amelyek a Kollégium Plusz programban dolgozó munkatársak szakmai kompetenciáit erősítik.

* 1. **Választható tevékenységek:**

A pályázóknak az alább felsorolt tevékenységek közül minimum 4 tevékenységet kell választaniuk.

* Externátusi szolgáltatások biztosítása bejáró gyerekeknek
* Egyéb, a helyi sajátosságoknak megfelelő tevékenységek
* Tanítási szünetekben foglalkozások, gyerek- és szülőprogramok szervezése
* Pályaorientációs foglalkozások, közép- és felsőfokú intézmények, szakképző iskolák, munkahelyek meglátogatása, velük való együttműködés
* Ösztöndíj pályázati lehetőségekről, továbbtanulásról gyermek – szülő - intézményi nap szervezése
* Kollégiumi hagyományteremtő rendezvények kidolgozása, szervezése
* Saját fejlesztésű módszertani anyagok összegyűjtése, készítése, közreadása
* Továbbképzési anyag kidolgozása
* Disszeminációs tevékenység, a programban részt nem vevő kollégiumok részére bemutató nap szervezése

1. **Pályázókkal szembeni szakmai elvárások:**

***Figyelem!***

***Az alap kollégiumi szolgáltatást a pályázónak normatívából kell biztosítani, a Kollégium Plusz modellprogram az alapműködésre épülő szakmai többletszolgáltatás! Ezen szolgáltatások váljanak el a pályázatban és az elszámolásban is.***

A pályázónak szakmai tervben kell részletesen bemutatnia a tervezett modellprogramot, melynek ki kell térnie a következőkre:

* a modellprogram ráépülése a kollégium aktuális pedagógia programjára (a lehatárolás bemutatása) kötelező.
* a modellprogram keretében tervezett módszertan bemutatása,
* a célcsoport bemutatása (száma, szükségletei, erre épülő tervek, foglalkozások)
* a szakember-kapacitás bemutatása, amelynek keretében be kell mutatni a kollégiumi munkában már jelenleg is részt vevő összes szakembert, valamint a modellprogram által finanszírozott plusz szakembereket: hány főt, konkrétan kit, milyen végzettséggel, milyen feladatra, milyen jogviszonyban, milyen heti/havi óraszámban alkalmaz)
* a modellprogram tárgyi és elhelyezési feltételei
* szakmaközi együttműködések fejlesztésének irányai
* pénzügyi terv (a program költségvetésének összesítése, amiből világosan látszik a kollégiumi működés és a modellprogram lehatárolása)

1. **A pályázókkal kapcsolatos szakmai elvárások:**
2. A pályázóknak együtt kell működniük a releváns helyi, területi intézményekkel, iskolákkal, a célcsoport tekintetében illetékes család- és gyermekjóléti szolgálatokkal, civil szervezetekkel, lehetséges támogatókkal, szponzorokkal stb.
3. A pályázónak fenntartójával együtt nyilatkoznia kell arra vonatkozóan, hogy a programot 3 tanéven keresztül folytatja, amennyiben a modellprogram működéséhez központi támogatásban részesül.
4. A pályázónak a pályázat megvalósítása során együtt kell működnie az Emberi Erőforrás Támogatáskezelővel (EMET) valamint az EMMI Szociális Ügyekért és Társadalmi Felzárkózásért Felelős Államtitkárságának szakembereivel, szakértőivel.

A nyertes pályázókat az EMET értesíti a konkrét együttműködés részleteiről.

**Elszámolható költségek:**

* A szakmai megvalósítók (nevelőtanár, pedagógiai asszisztens, pszichológus, fejlesztő pedagógus, szociális munkás, családgondozó, foglalkoztató pedagógus, logopédus) bérköltsége
* Kollégium Plusz foglalkozások minden típusú (anyagigény, a foglalkozást tartó útiköltsége) költsége
* A munkatársak képzési költségei (képzésekhez kapcsolódó útiköltség, esetleges szállásköltség, az oktató díja, ha ez külön felmerül)
* A programba bevont gyerekek természetbeni támogatásának költsége (pl. bérlet, könyv, hangszer, sporteszköz, ruhanemű, élelmiszer)
* A programba bevont résztvevő gyermekek és szüleik, a felügyeletet biztosító munkatárs utazási költsége
* A kollégium olyan rezsiköltsége, amely bizonyíthatóan az alapműködésen felül keletkezik. (pl. internet, kábeltévé szolgáltatás, a hétvégi, szünidei plusz étkezési költség)
* Beruházási költségek, kisebb átalakítások, a lakhatást és foglalkozásokat komfortosabbá tevő berendezések, eszközök beszerzése (maximum 7 000 000 Ft/pályázat)

1. **Támogatási időszak**

A támogatási időszak: ***2017. augusztus 15. - 2018. június 30.***

1. **A pályázatok benyújtásának határideje**

A pályázatok benyújtásának határideje: ***2017. szeptember 9.***

Határidőben benyújtottnak minősül az a pályázat, amely az Emberi Erőforrás Támogatáskezelő által működtetett elektronikus pályázatkezelő felületen határidőre véglegesítésre került.

1. **A pályázatok benyújtásának módja**

A pályázat benyújtását megelőzően minden pályázónak a www.emet.gov.hu honlapon keresztül regisztrálnia kell magát az Elektronikus Pályázatkezelési és Együttműködési Rendszerben (továbbiakban: EPER)- (a Pályázati Útmutató 5.2. pontjában leírtak szerint), melyhez rendelkeznie kell egy **érvényes elektronikus levélcímmel** (e-mail cím). A regisztrációt követően a *regisztrációs nyilatkozat* kinyomtatható az EPER-ből, melynek aláírt példánya beküldendő postai úton a Támogatáskezelő címére. Ezt követően az EPER felületén van mód a pályázat benyújtására.

1. **A pályázat lebonyolítója:**

A pályázat lebonyolítója az **Emberi Erőforrás Támogatáskezelő.**

1. **A pályázatok formai vizsgálata** 
   1. A Támogatáskezelő a pályázat befogadásáról legfeljebb a pályázat benyújtását követő hetedik napig befogadó nyilatkozatot bocsát a pályázó rendelkezésére vagy érdemi vizsgálat nélkül elutasítja a pályázatot, melyről a pályázót elektronikus úton az érvénytelenség okának megjelölésével tájékoztatja.
   2. A pályázat befogadása során a Támogatáskezelő vizsgálja, hogy

a) a meghatározott határidőn belül került-e benyújtásra a pályázat

b) az igényelt költségvetési támogatás összege meghaladja-e a maximálisan igényelhető mértéket, és a támogatási arány nem haladja meg a pályázati kiírásban meghatározott maximális támogatási intenzitást, és

c) a pályázó a pályázati kiírásban meghatározott lehetséges támogatást igénylői körbe tartozik-e

* 1. A Támogatáskezelő a benyújtott pályázatot a pályázat benyújtását követő hetedik napig érdemi vizsgálat nélkül elutasítja, ha:

1. a pályázatot nem a Pályázati kiírás 4. pontjában meghatározott pályázó nyújtotta be
2. a pályázat benyújtására a pályázati kiírásban meghatározott **határidőn túl** került sor
3. az igényelt költségvetési támogatás összege meghaladja a maximálisan igényelhető mértéket,
4. teljesen üres dokumentum(ok) kerültek feltöltésre

Amennyiben a fenti esetek egyike sem áll fenn, a Támogatáskezelő a pályázat befogadásáról befogadó nyilatkozatot bocsát ki.

* 1. A Támogatáskezelő - egy alkalommal - elektronikus úton a kiküldéstől számított 8 napos határidő kitűzésével hiánypótlási felszólítást bocsát ki az alábbi esetekben.

**Hiánypótlásra az alábbi esetekben van lehetőség:**

* A pályázó a befogadott pályázatot hibásan, hiányosan nyújtotta be.
* Nem megfelelően kitöltött (pl. hitelesítés) dokumentumok csatolása esetén
* Nem megfelelően kitöltött adatlap esetén
* Hiányzó vagy üresen csatolt mellékletek esetében

A hiánypótolt dokumentumokat elektronikus úton szkennelve kell eljuttatni a Támogatáskezelőhöz.

12.5. A Támogatáskezelő a benyújtott pályázatot elutasítja továbbá, ha:

* a Támogatáskezelő hiánypótlási felszólítását a pályázó a megadott határidőn belül egyáltalán nem, vagy nem az abban foglaltaknak megfelelően teljesíti.

**A PÁLYÁZATTAL KAPCSOLATOS KOMMUNIKÁCIÓ Elektronikus Úton TÖRTÉNIK, EZÉRT KÉRJÜK A PÁLYÁZÓKAT, hogy folyamatosan figyeljék a pályázat során megadott E-MAIL fiókjukat!**

1. **A pályázatok elbírálásának szakmai szempontrendszere és ütemezése**

A szakmai értékelés szempontjai

|  |  |
| --- | --- |
| Értékelési szempontok | Maximálisan adható pontszám |
| A pályázat a felhívás célkitűzéseivel összhangban van. | 10 |
| A pályázati dokumentáció megfelelően tagolt, világos, áttekinthető. | 10 |
| A pályázó által bemutatott szakmai terv indokolt, szakmai színvonala megfelelő. | 20 |
| A tervezett tevékenységek relevánsak és megvalósíthatóak a kiválasztott célcsoport és helyi kapacitások szempontjából. | 10 |
| A pályázatot megvalósító szakemberek szakmai végzettsége, kompetenciája és korábbi tapasztalata megfelelő az önéletrajzuk alapján megfelelnek a felhívás elvárásainak. | 10 |
| Az érintettek bevonása a projekt megvalósításába: a kiválasztott célcsoport megfelel a kiírás kritériumainak. | 10 |
| A kollégium alapműködésétől és az egyéb ott futó programoktól jól elkülöníthető a Kollégium Plusz költségvetése | 10 |
| A pályázat költségterve világos és részletes, számszaki hibáktól mentes, a szöveges indoklás megfelelő, illeszkedik a szakmai tervhez. | 10 |
| Minden tervezett tevékenységhez rendeltek költséget, a költségvetés csak elszámolható költségeket tartalmaz, a pályázat költségterve reális, a tervezett költségek megalapozottak | 10 |
| Pályázatra adható maximális pontszám: | **100** |

A pályázatok támogatására Értékelő Bizottság tesz javaslatot, melynek

* *elnöke és legalább egy tagja* az EMMI TFFHÁT Gyermekesély Főosztály munkatársa,
* egy tagja a Szociális Ügyekért és Társadalmi Felzárkózásért Felelős Államtitkárság pályázati előkészítésben résztvevő munkatársa, valamint
* egy tagja a Szociális és Gyermekvédelmi Főigazgatóság munkatársa,
* továbbá az EMMI Családi és Szociális Szolgáltatások főosztályának delegáltja.

A Lebonyolító szervezet munkatársa titkári feladatokat lát el.

Az Értékelő Bizottság döntési javaslatát a pályázatok beadási határidejétől számított 5napon belül teszi meg.

A pályázatokról az Értékelő Bizottság előterjesztése alapján az Emberi Erőforrások Minisztériuma szociális ügyekért és társadalmi felzárkózásért felelős államtitkára dönt.

A döntést követően a Támogatáskezelő 2 munkanapon belül elektronikus értesítést küld a pályázónak a pályázat elbírálásáról, és az eredményeket közzéteszi. Elutasítás esetén az értesítésnek tartalmaznia kell az elutasítás részletes indokait. A pályázatokkal kapcsolatos döntések a www.emet.gov.hu honlapon kerülnek közzétételre.

1. **A Támogatói Okirat kibocsátása**

A támogatói okirat kibocsátásához szükséges valamennyi feltétel határidőben való teljesülése esetén a kedvezményezett részére a Támogatói Okiratot a lebonyolító bocsátja ki. Amennyiben a támogatói okirat kibocsátása a Kedvezményezett mulasztásából vagy neki felróható egyéb okból, a Támogatáskezelő által meghatározott határidőtől számított további harminc napon belül nem jön létre, a támogatási döntés hatályát veszti.

Nyertes pályázat esetében megfelelő biztosítékot kell kikötni a támogatói okiratban a költségvetési támogatás visszavonása, a támogatói okirat felmondása, vagy az attól történő elállás esetén visszafizetendő költségvetési támogatás visszakövetelése céljából. Biztosíték a kedvezményezett valamennyi – jogszabály alapján beszedési megbízással megterhelhető – fizetési számlájára vonatkozó, a támogató javára szóló beszedési megbízás felhatalmazó nyilatkozata. A kikötött biztosíték rendelkezésre állását legkésőbb a költségvetési támogatás folyósítását megelőzően kell biztosítani. A biztosítéknak a támogatási jogviszony alapján fennálló kötelezettségek megszűnéséig rendelkezésre kell állnia. Több fizetési számla esetén a kedvezményezettnek nyilatkoznia kell a felhatalmazó nyilatkozatok érvényesítésének sorrendjéről.

A biztosítékadási kötelezettség elmulasztása esetén a költségvetési támogatás folyósítása annak pótlásáig felfüggesztésre kerül. A Támogatáskezelő a biztosíték kikötésétől eltekinthet, amennyiben a támogatás folyósítására a beszámoló elfogadását követően kerül sor (utófinanszírozás).

A Kedvezményezett nyilatkozik, hogy a bejelentetteken kívül további fizetési számlája nincs; ezzel összefüggésben kötelezettséget vállal arra, hogy ha új fizetési számlát nyit, azt annak megnyitásától számított nyolc napon belül bejelenti a Támogatáskezelőnek, egyúttal csatolja az új fizetési számlára vonatkozó beszedési megbízás benyújtására szóló felhatalmazást, és egyidejűleg nyilatkozik a felhatalmazások érvényesítésének sorrendjéről.

Amennyiben a bármely okból visszafizetésre kötelezett Kedvezményezett határidőn belül nem teljesíti a visszafizetési kötelezettségét, annak érvényesítése beszedési megbízással történik.

A biztosíték fennállásának határideje a támogatás felhasználása ellenőrzésének végső határidejével esik egybe, melyet a támogatói okirat határoz meg. A pályázati program lezárásának tényét a Támogatáskezelő értesíti a Kedvezményezettet, és egyúttal intézkedik a felhatalmazó levél visszavonásáról.

A kedvezményezett a költségvetési támogatás felhasználása során köteles betartani a közbeszerzésekről szóló 2011. évi CVIII. törvény előírásait, amelyet a Támogatáskezelő ellenőriz.

1. **A támogatás folyósítása:**

15.1 A Támogatáskezelő az elnyert összegek folyósításáról, felhasználásának feltételeiről az okiratszegés eseteiről és annak jogkövetkezményeiről, a kedvezményezett részére támogatói okiratot bocsát ki, és ez alapján bocsátja rendelkezésére az támogatás összegét.

15.2 A támogatás utófinanszírozású, 100 % - os támogatási intenzitású, azonban a támogatási összeg folyósítása a Támogatott indoklással ellátott kérelmére, támogatási 100%-os előleg formájában is történhet. A Támogatáskezelő a támogatási összeg előlegét egy összegben, a támogatói okirat kibocsátást követő 15 napon belül utalja át. Utófinanszírozás esetében a Lebonyolító a támogatás összegé t egy összegben, a szakmai beszámoló és pénzügyi elszámolás elfogadását követő 15 napon belül utalja át.

15.3. Amennyiben a pályázó **támogatási előleget igényelt,** a Támogatáskezelő a támogatási előleg összegét/illetve első részletét a támogatási szerződés mindkét fél által történt aláírását, illetve a fent meghatározottakat követően utalja át az intézmény regisztráció során megadott fizetési számlájára.

1. **A támogatás elszámolása és ellenőrzése**

* 1. A támogatás felhasználásáról és a pályázat megvalósításáról a pályázó záró szakmai beszámolót és pénzügyi elszámolást köteles készíteni a támogatói okiratban meghatározott módon és határidőig.
  2. A pályázat szerint támogatott feladat megvalósításáról szóló éves záró szakmai beszámoló és pénzügyi elszámolás benyújtásának határidejét és elkészítésének szempontjait a támogatói okirat és a Pályázati Útmutató 15. pontja tartalmazza.

1. **További információ** 
   1. A támogatás igénylésének, igénybe vételének részletes szabályait, a folyamatban részt vevő szervezetek eljárási határidőit a pályázati útmutató tartalmazza.
   2. A Támogatáskezelő fenntartja a jogot, hogy a döntést követően, amennyiben a pályázati célra rendelkezésre álló keretösszeget – a beérkezett pályázatok száma vagy tartalma miatt – nem tudta felhasználni, úgy további beadási határidőt és/vagy módosított feltételeket határozzon meg egy módosított pályázati kiírás keretében.
   3. A támogatási döntés ellen érdemben nincs helye jogorvoslatnak. A támogatás államháztartáson kívüli igénylője vagy kedvezményezettje a támogatási döntés kézhezvételétől számított 10 napon belül írásban kifogást nyújthat be, ha a pályázati eljárásra, a támogatási döntés meghozatalára vonatkozó eljárás véleménye szerint jogszabálysértő, a pályázati kiírásba vagy a támogatói okiratba ütközik.
   4. A támogatás államháztartáson kívüli igénylője vagy kedvezményezettje írásban kifogást nyújthat be továbbá, ha véleménye szerint a támogatói okirat kibocsátására, a költségvetési támogatás folyósítására, visszakövetelésére vonatkozó eljárás jogszabálysértő, a pályázati kiírásba vagy a támogatói okiratba ütközik. A kifogás benyújtására a kifogásolt intézkedéshez vagy mulasztáshoz kapcsolódóan megállapított határidőn belül, ennek hiányában az arról való tudomásszerzéstől számított tíz napon belül, de legkésőbb az annak bekövetkezésétől számított harminc napon belül, írásban van lehetőség.
   5. A kifogást az emberi erőforrások minisztere részére címezve, de a Támogatáskezelőhöz kell írásban benyújtani. A kifogás benyújtására nyitva álló határidő elmulasztása esetén igazolási kérelem benyújtásának helye nincs.

A kifogást a pályázati Útmutatóban meghatározott tartalommal kell benyújtani.

* 1. A Támogató, a Támogatáskezelő, illetve a jogszabály által az ellenőrzésükre feljogosított szervek (különösen az ÁSZ, KEHI) jogosultak a támogatás jogszerű felhasználásának ellenőrzése céljából a projekt megvalósításának folyamatba épített, illetve utólagos ellenőrzésére.
  2. Kedvezményezettek tudomásul veszik, hogy a Kincstár által működtetett monitoring rendszerben nyilvántartott adataihoz a költségvetési támogatás utalványozója, folyósítója, az Állami Számvevőszék, a Kormányzati Ellenőrzési Hivatal, az Európai Támogatásokat Auditáló Főigazgatóság, az állami adóhatóság, a csekély összegű támogatások nyilvántartásában érintett szervek, valamint az e rendeletben meghatározott más jogosultak hozzáférhetnek.
  3. A Kedvezményezett – a támogatott hallgató – az ellenőrzések során köteles együttműködni az ellenőrzést végző szervezetekkel, illetve a projekt zárását követően köteles biztosítani, hogy a pályázatban a dokumentumok őrzésére kijelölt helyen a pályázati dokumentáció teljes anyaga rendelkezésre álljon. A helyszín változásáról köteles haladéktalanul tájékoztatni a Támogatáskezelőt.
  4. E kötelezettség megszegése esetén Támogató jogosult – a kötelezettség fennállásának időtartama alatt – a támogatás jogosulatlan igénybe vételére vonatkozó szankciók alkalmazására.
  5. Az ellenőrzések lefolytatására a támogatási döntés meghozatalát, vagy a támogatási szerződés megkötését megelőzően, a költségvetési támogatás igénybevétele alatt, a támogatott tevékenység befejezésekor, illetve lezárásakor, valamint a beszámoló elfogadását követő öt évig kerülhet sor.
  6. A pályázati csomag dokumentumai:
* pályázati kiírás
* pályázati útmutató
* Általános Szerződési Feltételek

egységes és megbonthatatlan egészet alkotnak, így a bennük megfogalmazottak összessége határozza meg jelen pályázat részletes előírásait, keretrendszerét, feltételeit és szabályait.

* 1. A pályázati csomag dokumentumai letölthetőek a Támogatáskezelő honlapjáról ([www.emet.gov.hu](http://www.emet.gov.hu))
  2. A pályázattal kapcsolatos további információkat a [www.emet.gov.hu](http://www.emet.gov.hu) honlapon, valamint az ott feltüntetett ügyfélszolgálati elérhetőségeken kaphat.